Geof Kotila þjálfari meistaraflokks Snæfells í körfuknattleik gefur ekki kost á sér áfram sem þjálfari hjá félaginu . Geof , sem hefur verið þjálfari Snæfells í tvö ár , segir persónulegar aðstæður fjölskyldunnar ráða mestu um ákvörðun sína . Sæþór H. Þorbergsson nýkjörinn formaður körfuknattleiksdeildar Snæfells segir Geof ljúka störfum hjá Snæfelli í góðu , honum hafi litist vel á nýja samninginn sem honum hafi verið boðinn en eins og áður segir ráði persónulegar aðstæður og söknuður fjölskyldu ákvörðuninni . Sæþór segir að ákvörðun þjálfarans hafi verið tilkynnt leikmönnum liðsins á fundi sl. föstudag og þar hafi jafnframt verið kynnt fyrir leikmönnum ný stjórn meistaraflokks Snæfells . “ Við erum ekki bangnir við framhaldið og í öllum breytingum felast einhver tækifæri . Snæfell er búið að eiga góðan tíma með þessum þjálfara og við óskum honum velfarnaðar í þeim störfum sem taka við hjá honum og Snæfell stefnir áfram upp á við , ” segir Sæþór og nefnir jafnframt að í framtíðinni verði umgjörðin stækkuð og að fleiri muni koma að störfum fyrir félagið . “ Það er allt opið , en ég á frekar von á því að við leitum út fyrir landsteinana þó að ekki sé búið að loka neinum dyrum . Við vitum lítið hvert leitin leiðir okkur en komum til með að setja allt á fulla ferð núna strax eftir helgi , ” segir Sæþór aðspurður hvort að leitað verði innan - eða utanlands eftir arftaka Geofs . Sæþór segir fráfarandi þjálfara jafnframt vera í stakk búinn til að aðstoða við leit að nýjum þjálfara og að hann vilji jafnvel vera inni í myndinni seinna meir með að koma aftur þegar konan hans hefur lokið sínu mastersnámi í sjúkraþjálfun enda hafi fjölskyldunni liðið vel þessi tvö ár sem þau hafa dvalið í Stykkishólmi .